बि जे पि सरकारआ बड'लेण्ड जेंना सुस्रांनायनि खोथा होनायखौ मावफुंनायाव फेलें जादोंः गबिन्द

कक्राझारः एन डि एफ बिआ दिनैनि सानखौ मुंख्लं सान महरै गुबुन गुबुन बोसोरफोराव बान्जायबोनाय बायदिनो कक्राझार जिल्ला सेरफांगुरि दिजिगनेटेड केम्पआव 27थि एन डि एफ बिनि मुख्लं सानखौ नेसनेल डेमक्रेटिक फ्रन्ट अफ बर'लेण्ड प्रग्रेसिभ (एन डि एफ बि-पि)आ सानसेनि हाबाफारिजों खुंफुंदों। मुंख्लं सान फालनियजों लोब्बा लाखिनानै एन डि एफ बि (पि)नि गाहाइ नेहाथारि बि. सोमखोर उरफे गबिन्द बसुमतारीआ खौरां बिजोङावफोरमायनाय बायदिब्ला बि जे पि दैदेन्नाय एन डि ए सरकारआ बड'लेण्ड आयदानि सायाव जि खोथा होदोंमोन बेखौ मावफुंनाय़ाव फेलें जादों। बि जे पिआ बिसायख'थि फोसावदिंनाय समाव बड'लेण्ड राज्यो सोरजिनायनि आयदाखौ सरकार दानो हायोब्ला सुस्रांगोन होन्ना मिजिं होदोंमोनब्लाबो बे बुंनाय खोथाखौ लाखिनो हायैआ दुखुनांथाव। बेबायदिनो नरेन्द्र मडि दैदेन्नाय सरकारआ बिसायख'थि समाव खोथा होनायखौ लाखिनो हायैआ गोबां बर' सुबुंफोरनि मोनदांथिखौ दुखु मोनहोदों। बसुमतारीआ फोरमायबावनाय बायदिब्ला थांनाय बिसायख'थियाव बि जे पि हान्जाजों जेबो सर्थ गैयालासे मान होनानै मदत खालामदोंमोन। बे खेबाव जाय हान्जाया बर' हारिनि आरो बड'लेण्डनि सायाव खामानि मावगोन बै हान्जाखौसो मदत खालामनाय जागोन होन्ना फोरमायनायजों लोगोसे आथिखालनि मिरु सरकारआ गुबुन जायगानिफ्राय थाफैनाय मुस्लिम नङै बिदेशिफोरखौ नोगोरारि खालामनायनि थांखि फोसावनायनि सायाव सोंखारिनानै बिदेशिफोरखौ नोगोरारि खालामनो नाङा जुदि सरकारा बिसोरखौ लाखिनो सानोब्ला रिपुजि महरैनो दोन्नांगौ नाथाय नोगोरारि खालामनो नाङा होन्ना फोरमायो। बेनि अनगायैबो थागिबि सुबुंफोरा बिदेशिफोरखौ नोगोरारि खालामोब्ला बांसिन गाज्रि जानो हागौनिबो बागैबो फोरमायथियो।  
मुंख्लं सान फालिनायाव हाबाफारि बायदियै आफादनि फिरफिलाखौ गाहाइ नेहाथारि बसुमतारीआ उराय होनायनि उनाव रांखान्थि नेहाथारि बि देदसुंआ आलारि बाथि सावजेनो आरो सोंलोंथाय नेहाथारि बि. बिबुंथिआ मान बाउजेनो। एन डि एफ बि (पि)नि आबाद नेहाथारि बि. देग्रा आरो कामाण्डिं अफिसार बि. जोंब्लाउ आरो गुबुन गुबुन गोजौ थाखोनि दैदेनगिरिफोराबो बाहागो लादोंमोन।

मिरु सरकारआ बिदेशिफोरखौ स्वदेशि खालामनो फोसावनायखौ थागिबि ट्राइबेल थुनलाइ आफादआ हेंथा फोसावदों

कक्राझारः जे समाव भारतनि गोजौसिन बिजिरसालिया आसामनि एन आर चि सोदांनायनि हाबाफारि लानानै एन आर चिनि मुं थिसन्नाय हाबाफारियाव मुं थिसन्नायनि खान्थि बायदियै 1971 माइथायनि 25 मार्चनि सिगांआव फैनाय हिन्दु-मुसलमान गासैखौ भारतनि एबा आसामनि नोगोरारि महरै मुं थिसन्नो आरो 1971 माइथायनि 25 मार्चनि उनाव भारतआव फैनाय सुबुंफोरखौ भारतनि एबा आसामनि नोगोरारि महरै मुं थिसन्नायाव हेंथा होनाय जादोंमोन। बे समावनो गाहाइ मन्थ्रि नरेन्द्र मडि दैदेन्नाय भारतनि बि जे पि सरकारआ बांलादेश-पाकिस्ताननिफ्राय फैनाय आयेन बेरेखायै हाबफैनाय मुसलमानफोरखौ भारतआव नोगोरारि होनो थाखाय 7 सेप्तेम्बरआव मोनसे फोसावथि होदोंमोन। बेखौ मोन 8 थागिबि हारिनि थुनलाइ आफादनि मोनसे जुथाइ आफादआ मैखोम हेंथा फोसावदों। लोगोसे बेबायदि थागिबि हारिफोरनि बेरेखा हाबा मावनायनिफ्राय जानगाराव थानांगौ होन्नानै सांग्रांथि होदों। आसामनि बर' थुनलाइ आफाद, कार्बि थुनलाइ आफाद, राभा थुनलाइ आफाद, दिमासा बर' थुनालइ आफाद, मिसिं थुनलाइ आफाद, जेउरी थुनलाइ आफाद, गार' थुनलाइ आफाद आरो तिवा थुनलाइ आफादफोरा ज' जानानै थांनाय 10 मेआव गुवाहाटीआव थानाय बर' थुनलाइ आफादनि मावख'आव थानाय हारिमुयारि नयुंआव मोनसे सानसेनि हाबाफारिजों जथुम्मा खुंदोंमोन। बे जथुमआव माखासे गोनांथार थांखि आजावनाय जादोंमोन। बे आफादआ भारत सरकारआ बांलादेशिफोरखौ थानो होनायखौ थागिबि हारिफोरनि जथाइ थुनलाइ आफादआ मैय़खोम हेंथा फोसावदों।   
बे आफादआ बुंदोंदि- मडि दैदेन्नाय भारत सरकारआ गुबुन हादतनि एबा बांलादेशनि हिन्दु-मुसलमानफोरखौ अरायथा थानो खाबु होनो 2014 माइथायनि 31 डिसेम्बरसिम बांलादेश, पाकिस्तान, आफगानिस्तान बायदि हादतफोरा मुसलमानफोरनि उतखाराव हादत नागारनानै राहा बादायाव थाफैनांनाय सुबुंफोरखौ भारतनि नोगोरारि होनो फोसावनायखौ हेंथा फोसावदों बे जथाइ आफादआ थागिबि हारिफोरनि गुबुन गुबुन आफादफोरखौ हेंथा फोसावनो बेनि बेरेखा राहा लानो खावलाय़दों।

सरकारि अनसुंथाय मोनैयाव गामि ओनसोलनि सुबुंफोरा गावसोरनो औवाजों दालां बानायदों

कक्राझार, 13 सेप्तेम्बरः कक्राझार जिल्लानि सिङाव थानाय माखासे ओनसोलनि राइजो-राजाफोरा गावसोर सायखहरनाय एम एल ए आरो माखासे खुंगिरिफोरजों गावसोरनि थार मोन्थायनिफ्राय जानगाराव दोनजानाय एबा खैफोदनि समावबो एसेबो मदद मोननो हायैआव गोसोयाव खुद्रिखांनाय आरो दुखु मोन्नाय फोरमायदों। राभापारा, पुख्रितला, खुमगुरि, टिननखरा आरो पाहारबस्ति ओनसोलनि सुबुंफोरा दिनै फोरमायदोंदि- बैफोर ओनसोला थांनाय गोलाउ समनिफ्रायनो सरकारि अनसुंथाय मोन्नायनिफ्राय जानगाराव थाबोनो गोवनां जादों। बावयैसो सिगाङाव जालांनाय दै बानाया राभापारा आरो पाक्रितला गामिजों थांनाय लामा-सामाफोरखौ खुरखा लांनाय आरो दालां बायलांनायाव थांलाय-फैलायाव खैफोद एबा हेंथा लाबोदों। जाउनाव सरासनस्रा सुबुंफोर आरो फरायसाफोरा मैखोम जेंनाजों मोगा-मोगि जानांदों। नाथाय बैफोर ओनसोलफोराव सासेबो एम एल ए, एम पि, गुबुन खुंगिरि आरो सासेबो सरकारि बिबानगिरिफोरा दावबाय हैयाखै आरो राइजो-राजानि खैफोद जेंनानि सायाव खौरां लाहैयाखै। बेनिखायनो बैफोर ओनसोलनि राइजो-राजाफोरा ज'-ज' ओंखारनानै गावसोरनो औवा आरो दंफां खांलायनानै दालां बानायदों। ओनसोलनि राइजो-राजाफोरा खौरांगिरिनि सिगाङाव बुंदोंदि खालिबोल माखासे खुंगिरि आरो दैदेनगिरिफोरा बिसायख'थिनि समाव भट बिनो जोंनि ओनसोलाव फैयो। राइजो-राजाफोरा अजद होनानै खुंगिरि हाग्रामा महिलारी, सान्जा कक्राझार बिधान सभा बियाबनि एम एल ए प्रमिला रानी ब्रह्म, सोनाब कक्राझार बिधान सभा बियाबनि एम एल ए प्रदिप कुमार ब्रह्ममोनहा राइजो-राजानि जेंनाखौ जेंनाखौ बोस्रांनो होनायाव फेलें जादों। दालां लुनायजों लोगोसे ओनसोलनि सुबुंफोरा धर्नाबो होदों। बिसोरो धर्मा होनाय समाव न' र'ड न' भट (लामा गैयाबला भट गैया) होन्नानै स्लगान होदों।

सुबनखाटा भि सि डि सिनि जोहै सा 500 निबो गोबां सुबुंफोरनो बायदि मुवा रान्दों

कक्राझारः बाक्सा जिल्लानि 25 नं बागानपारा बियाबनि सिङाव थानाय सुबनखाटा गुदि बि पि एफ राजखान्थि हान्जाया सुबनखाटा भि सि डि सिनि जोहै दिनै सुबनखाटा गुदि बि पि एफनि मावखुलियाव आफादनि आफादगिरि अबिर तामांनि आफाद सामलायनायाव जानाय मोनसे मेहेर गोनां आफादनि गेजेरजों गुदि आफादनि सिङाव मोनफ्रोम गामिनि गासै सा 500 निबो गोबां बिनि फिसारिफोरनो स्प्रे मेसिन, खुन्दुं आरो मुसारि रान्नानै होनाय जायो। बे हाबाफारियाव फारियै नुजाथिदोंमोन मिरु बि पि एफनि सोद्रोमा किरण मुसाहारी, मुसलमान जिल्ला बि पि एफनि लेङाइ आफादगिरि धिरेन बर', बागानपारा ब्लक बि पि एफनि नेहाथारि कालिन्द्र बैश्य, बागानपारा ब्लक बि पि एफनि आगुनि आफादगिरि देबेन बर', सुबनखाटा लाइमोन हान्जा आरो आइजो हान्जानि आफादगिरि आरो नेहाथारि बिथांमोनाबो नुजाथिदोंमोन। बे आफादनि गेजेरजों मिरु बि पि एफनि सोद्रोमा किरण मुसाहारिया फैगौ 2016 माइथायाव जानो गोनां आसाम बिधान सभा बिसायख'थिनि थाखाय आफादआव नुजाथिफैनाय साफ्रोम सोद्रोमाफोरखौनो सांग्रां जानानै थानो थाखाय खावलायनायजों लोगोसेनो हान्जानि लोगोसेनो गासैबो राइजो-राजाफोरखौ ओन्सोलनि जौगाथायनि थाखाय गोजोन आरो खौसेथि लाखिनांगौनि बेलायाव साफ्रोमनिबो बिबान दं होन्नानै बुङो।

12 घन्टा आसाम बन्द' बि टि ए डि ओनसोलआबो गोहोम खोख्लैदों

कक्राझार, 12 सेप्तेम्बरः असम जायतीय़'ताबादि युब परिषद गुसुङै ए जे वाइ चि बि आ दिनै दाबिखौ लानानै 12 घन्टा आसाम बन्द' हांख्रायनायजों लोगोसे गोख्रोङै सोमावसारनाय जायो। परिषदनि दाबिखौ लानानै सोमावसारनाय समाव आसामनि माखासे जायगायाव हिंसायारीनि थासारिखौ नुनो मोन्दों। असम जायतीय़'ताबादि युब परिषदआ मिरु सरकारनि बांलादेशी आरो पाकिस्तानफोरखौ नोगोरारि दाफुंनायनि थांखि लानायनि हेंथाै दिनै बन्द' हांख्रानायजों लोगोसे सोमावसारनायबो जायो। आसाम राज्योनि मोन 11 आफाद जेरै- राजखान्थि हान्जा असम गण परिषद, फरायसा आफाद मटक, मरान डिमासा, कार्बि, गरिया-मरिया, सन'वाल कचारी, मदाहि आरो बिस्नुपुरिया मनिपुरनि कमिटिआबो असम जायतीय़'ताबादि युब परिषदनि बे दाबिखौ लानानै बन्द' फोसानायखौ हेफाजाब होदोंमोन। दिनै 12 घन्टा आसाम बन्द हांख्रायनाय समाव राज्योनि स्कुल फालांगि फसंथानफोराबो बन्द' थाजोबो। बेनि अनगायैबो गाहाय लामाफोराव मथर गारिनि हान्थामेलानि राहाफोराबो बन्द' थाजोबो लोगोसे गला, हाथाय, बेंक आरो गुबुन गुबुन सोलोंथाय फसंथानफोराबो बन्द' थाजोबदोंमोन। थारै बुंनो थाङोब्ला बि टि ए डि ओनसोलनि मोनब्रै जिल्लाफोरावबो बे बन्द' गोबां गोहोम खोख्लैनायखौ नुनो मोन्दों।

कक्राझार सोहोराव बान्जायग्रा सरकारि नङै आफादआ सिबस्रांनाय हाबाफारि लादों

कक्राझारः मिरु सरकारआ बांलादेशिफोरखौ स्वदेशि खालामनायनि थांखि लानायनि हेंथायै गुबुन गुबुन दोलो हान्जाफोरा हेंथा होनाय बायदियैनो एल बि टि ए डि माइनरिटि स्टुडेन्ट इउनियन (ए बि एम सु) निफ्राय गोख्रों फिन जाथाय होदों। ए बि एम सुनि गाहाइ नेहाथारि लाफिकुल इस्लाम आहमेदआ खौरां बिजोंनि गेजेरजों गोख्रोङै मिरु सरकारनि हेंथायै मुं सुना एन डि ए सरकारआ फैगौ बिसायख'थिनि थाखायसो बेबायदि थांखिखौ नाजावदों होन्नानैबो फोरमायथिदों। बेनि अनगायैबो सरकारआ नाजावनाय बे थांखिखौ बोखारनांगौ होन्नानैबो दाबि दैखांदों।

सरलपारानि गोदानै बेखेवग्रा फोथारखौ फोजौ खांनायनि बिथांखियारि मदत होनाय जाथोंः धनेश्वर

कक्राझारः कक्राझार जिल्ला भारत-भुटान सिमनायाव थानाय सरलपारायाव ओन्सोलाव जाखांबोनाय लाइमोनफोरखौ गेलेनाय बिथिङाव फोजौखांनायनि असिलाजों सोलिफु दाननि गिबि अक्टखालि बि पि एफनि एम एल ए प्रमिला रानी ब्रह्मआ सलरपारायाव गोदान फोथार बेखेवनायजों लोगोसे बै जायगानिनो टाइगार क्लाब काम लाइब्रेरिनि बान्जायनाय फुटबल बादायनायखौबो बेखेवना होदोंमोन। गिबि सेप्तेम्बर अक्टनिफ्राय सोलिबोनानै बे फुटबल बादायनायाव दिनै फाइनाल एबा जोबथा बादायनाय जोबनानै थाङो। सरलपारा गामिनि टाइगार क्लाबनि बान्जायनाय फाइनाल गेलेनाया दिनै आमगुरि सागेनेन स्पर्टस क्लाब आरो पाटगाव एबेलेन्स स्पर्टस क्लाबनि गेजेराव मोगा-मोगि जायो। जागायजेन्नायनिफ्रायनो मोन्नैबो हान्जानि बादायारिफोरा आब्रुथि आरो रोंगौथिनि गेजेरजों नारा नाथा गल सोलायनो नाजानायनि गेजेरावनो सागेनेन क्लाबनि दिलिप मुर्मआ 3 मिनिटआव आरो 42 मिनिटआव गल सोनो हायोब्लाबो एबेलेन्स गेलेमु क्लाबनि दैदेनगिरि बसुमतारी आरो खाम्फा बसुमतारीआ 14, 37 मिनिटआव गल सोनानै सुख'फिन्नो हायो। जोबनाय समसिमहालागैबो 2-2 गलाव समान समान जानायनि उनाव टाइब्रेकारनि गेजेरजों पाटगाव एबेलेन्स स्पर्टस क्लाबआ 5-3 गलाव देरहासाद जानानै नोगोद जि रोजा रांजों लोगोसे ट्रफि, जेन्नाय हान्जा सागेनेन स्पर्टस क्लाबआ नोगोद स्नि रोजा रांजों लोगोसे ट्रफि आरो सागेनेन हान्जानिनो राफेल बास्किआ साबसिन गेलेगिरि बान्थाखौ मोन्नो हायो।  
बेराफारसेथिं, फाइनाल गेलेनायखौ बेखेवनाय बिबुंथियाव बि टि सि गेलेमु बिफाननि मावफुं सोद्रोमा धनेस्वर गयारीआ ओन्सोलाव जाखांबोनाय गेलेगिरिफोरखौ गेलेनायजों इयुनाव जाफुंसार गेलेगिरि जाहैनो हानायनि थुलुंगाखां बिबुंथि लाखिना गोदानै बेखेवनाय सरलपारानि गेलेग्रा फोथारखौ फोजौखांनायनि थाखाय गावनि बिफाननिफ्राय बिथांखिआरि मदत होनायनि बागै फोसावयो। मख'जाथावजे, जागायजेन्नायनिफ्राय जोबजासिम नागारनाय गैयै अखा हानाय बोथोर गाज्रिखौ नेवसिनानैब्लाबो गोबां राइजो-राजा एबा गेलेनायखौ मोजां मोनग्राफोरा लोब लोब बाहागो लानानै गेलेनाय जोबनाय समसिम नायनायाव बाहागो लादोंमोन। मख'जाथावजे, बि टि सिनि गुबुन सासे मावफुं सोद्रोमा राजिब ब्रह्मआ बे गेलेनायनि थाखाय नांगौ रोखोमनि राङारि मदतखौ हरदोंमोन आरो दिनैबो फाइनाल गेलेनायनि बान्था रान्नाय फोर्बोआव बियो बाहागो लायो।

बर' सावथुन मुलुगनि फावखुंगुर दिलिप बसुमतारीआ बे संसाराव गैलिया

कक्राझारः उदालगुरि जिल्लानि टंला नोगोरनि साखाथियाव थानाय नाग्रासारा गामिनि सासे बर' सावथुन मुलुगनि मुंदांखा आरो आखा-फाखा फावखुंगुर दिल्लीप बसुमतारीआ बे मुलुग संसाराव आरो गैलिया। फावखुंगुर दिल्लीप बसुमतारीआ मैया 8 सेप्तेम्बरखालि सान्जौफुनि 12 रिंगासोयाव जोबथा हां बोयो एबा रुंसारी जालाङो। बिनि रुंसारी जानायाव जिल्लायाव मोनसे दुखुनि बुब्लि लाबोदों। नाग्राचारा गामिनि कृष्ण बसुमतारीनि 3थि फिसाज्ला दिल्लीप बसुमतारीआ 1980 माइथायनि 11 सेप्तेम्बरआव जोनोम मोन्दोंमोन। उन्दै समनिफ्राय़नो सासे फावखुंगुर जानायनि सिमां नुनाय दिल्लीप बसुमतारीआ प्रागज्यतिस फरायसालिमायाव फरायनाय समावनो बायदि भावथिना आरो सावथुनफोराव फाव खालामदोंमोन। बियो माखासे असमीया गुसुं सावथुनफोरावबो फाल खालामदोंमोन। बियो सासे मोसागिरि महरै असमीया सावथुन ''जौबने आमनि करे'' आरो ''हिसा दिया निया'' सावथुनआव फाव खालामनायजों लोगोसे बर' सावथुनफोराव फावखुंगुर महरै सिनायथि जानो हादोंमोन। बर' सावथुनफोराव फाव खालामनायनि गेजेराव बिनि ''अन्नाय दौलें''। आरो ''हाजो खर'नि सिख्रि-सिख्ला'' सावथुनआ गाहाय। फावखुंगुर दिल्लीप बसुमतारीआ थांनाय 14 आगष्टआव हरखाबब्ला प्रेसार बेरामआव गोग्लैनानै ष्टक जानायाव बिखौ बेलासियाव गुवाहाटियाव थानाय ''जि एन आर चि'' देहा फाहामसालियाव थिसन्नानै बिखौ आइ चि इउ आव सोना फाहामथाय होनाय जादोंमोन। नाथाय बेवहायबो बिनि देहाखौ गाहाम हालोदआव फैनानै नुयैलाय बिखौ 7 सेप्तेम्बरआव गावनि न' फारसे लाबोनाय जादोंमोन। बेनि उनाव बिखौ टंला देहा फाहामसालियाव थिसन्नाय जादोंमोन। नाथाय बेवहायबो बिनि जिउखौ रैखा खालामनो हायाखिसै। बियो थांनाय 8 सेप्तेम्बरनि 12 रिंगायाव रुंसारी जायो एबा जोबथा हां बोयो। बिनि रुंसारी जानाया उदालगुरि जिल्लायाव मोनसे दुखुनि दोहौ लाबोगों। बियो रुंसारी जानाय समाव गावनि अनजाली बिसि सासे फिसाजो आरो सासे फिसाज्लाखौ नागार लाङो। बियो रुंसारी जानायनि माखासे घन्टा सिगांआव बिनि बिसिया सासे हिन्जावसा गथ' जोनोम होदोंमोन। बिनि थैनायखौ दुखु फोरमायनानै टंला दखरा एबसुनि बान्जायनायाव आलारी बाथि फोजोंनानै दुखु सान फालिदों। बे हाबाफारियाव एबसुनि मावथिफोरजों लोगोसे आक्रासुनि सोद्रोमाफोराबो बाहागो लादों

बलेन रामसियारीआ बरमा केटलिक सार्चनि फादार जासिगोन

कक्राझारः बाक्सा जिल्लानि सिङाव थानाय बरमा पारिसआव थानाय देकान बलेन रामसियारीखौ फैगौ 2016 माइथायनि 9 जानुवारीआव फादार हिसाबै थिसनसिगोन आरो बिखौ बै सानखालि बङाइगाव डाइसिननि बिसप टमास पुल पिलिया थिसनगोन। बियो बरमा केटलिक सार्चनि फादार बिबान रुजुनगोन। बरमा केटलिक सार्चनिफ्राय बिनो गिबिसिनै फादार बिबान रुजुनगोन। बलेन रामसियारीआ बकुल रामसियारी आरो मंग्लि रामसियारीनि 5थि फिसाज्ला। बियो 1986 माइथायाव गरामाखा गामिनिफ्राय बरमायाव थाहैदोंमोन। बियो बर' बिजोंआव फरायनानैनो बरिमाका गोजौ फरायसालिनिफ्राय मेट्रिक आन्जाद उथ्रिसार जादोंमोन आरो एइस एस आरो बि एखौ बरमा कलेजनिफ्राय उथ्रिसार जादोंमोन। बिनि उनाव बियो फादारनि सोलोंथाय लादोंमोन। बिखौ फादार महरै थिसन्नो थाखाय मोनसे हाबाफारि खुंनो मोनसे बराय आफाद दाबाय। बि बराय आफादखौ बिजय चौधुरीआ आफादगिरि महरै दैदेनगोन।

बर' सावथुन मुलुगनि फावखुंगुर दिलिप बसुमतारीआ बे संसाराव गैलिया  
कक्राझार, 10 सेप्तेम्बरः उदालगुरि जिल्लानि टंला नोगोरनि साखाथियाव थानाय नाग्रासारा गामिनि बर' सावथुन मुलुगनि मुंदांखा आरो आखा-फाखा फावखुंगुर दिलिप बसुमतारीआ बे मुलुग संसाराव आरो गैलिया। फावखुंगुर दिलिप बसुमतारीआ मैया 8 सेप्तेम्बरखालि सान्जौफुनि 12 रिंगायाव जोबथा हां बोयो एबा रुंसारी जालाङो। बिनि रुंसारी जानायाव जिल्लायाव मोनसे दुखुनि बुब्लि लाबोदों। नाग्रासारा गामिनि कृष्ण बसुमतारीनि 3थि फिसाज्ला दिलिप बसुमतारीआ 1980 माइथायनि 11 सेप्तेम्बरआव जोनोम मोन्दोंमोन। उन्दै समनिफ्राय सासे फावखुंगुर जानायनि सिमां नुनाय दिलिप बसुमतारीआ प्रागज्यतिस फरायसालिमायाव फरायसा समावनो बायदि भावथिना आरो सावथुनफोरावबो फाव खालामदोंमोन। बियो माखासे असमीया गुसुं सावथुनफोरावबो फाव खालामदोंमोन। सासे मोसागिरि महरै असमीया सावथुन जौबन आमनि करे आरो हिसा दिया निया सावथुनफोराव फाव खालामनायजों लोगोसे बर' सावथुनफोराव फावखुंगुर महरै सिनायथि जानो हादोंमोन। बर' सावथुनफोराव फाव खालामनायनि गेजेराव बिनि- अन्नाय दौलें आरो हाजो खर'नि सिख्रि-सिख्ला सावथुनआ गाहाय। फावखुंगुर दिलिप बसुमतारीआ थांनाय 14 आगष्टआव हरखाब ब्लाड प्रेसार बेरामआव गोग्लैनानै ष्ट्रक जानायाव बिखौ बेलासियाव गुवाहाटीआव थानाय जि एन आर चि देहा फाहामसालियाव थिसन्नानै बिखौ आइ चि इउ आव सोना फाहामथाय होनाय जादोंमोन। नाथाय बेवहायबो बिनि देहाखौ गाहाम हालोदआव फैनाय नुयैलाय 7 सेप्तेम्बरआव गावनि फारसे लाबोनाय जादोंमोन। बेनि उनाव बिखौ टंला देहा फाहामसालियाव थिसन्नाय जादोंमोन। नाथाय बेवहायबो बिनि जिउखौ रैखा खालामनो हासाखिसै। बियो थांनाय 8 सेप्तेम्बरनि 12 रिंगायाव रुंसारी जायो एबा जोबथा हां बोयो। बिनि रुंसारी जानाया उदालगुरि जिल्लायाव मोनसे दुखुनि दोहौ लाबोदों। बियो रुंसारी जानायाव गावनि अन्जाली बिसि, सासि फिसाजो आरो सासे फिसाज्लाखौ नागार लाङो। बियो रुंसारी जानायनि माखासे घन्टा सिगांआव बिनि बिसिया सासे हिन्जावसा गथ'जोनोम होदोंमोन। बिनि थैनायखौ दुखु फोरमायनानै टंला दखरा एबसुनि बान्जायनायाव आलारी बाथि फोजोंनानै दुखु सान फालिदों। बे हाबाफारियाव एबसुनि मावथिफोरजों लोगोसे आक्रासुनि सोद्रोमाफोराबो बाहागो लादोंमोन।

कक्राझार भबानिपुरआव फिसालायानो बिफाखौ जिउ फोजोबदों

कक्राझारः दिनै मोनाबिलि 7.30 रिंगासो समाव कक्राझार भबानिपुरआव नख'रनि जेंनाखौ मिरु खालामनानै बिफा फिसाला नांलायनानै उनाव फिसाला निलनजि बसुमतारी(30) आ गावनि असे बिफा गाब्रिल बसुमतारी (60)खौ जिउ फोजोबनाय जाथाया ओन्सोलाव दुंहाव थासारि सोमजिहोदों। सुलुङाव मिथिनो मोन्नाय बायदिब्ला चिरां बेंतल अन्थायबारि गामियाव गाब्रिल बसुमतारीआ थागिबिमोनब्लाबो फिसाजोआ कक्राझार भबानिपुरआव हा लानानै जिउ खांनायाव बिफा फिसालायाबो जयैनो थाफैबायमोन। नाथाय नख'रनि नंखाय जेंनाखौ मिरु खालामना नांलायनायनि गेजेरजों बेबायदि जिउ फोजोबनायसिम थांनायासो सानजाथावना जादों। उनावहाय़ कक्राझार पुलिस थानानिफ्राय जाथायनि बागै सुलाद लानायजों लोगोसे फिसालानि आखायाव जिउ जोबनांनाय गाब्रिल बसुमतारीनि गोथै देहाखौ पष्ट मर्तेम खालामनो थाखाय लाना थाङो होन्नानै मिथिनो मोन्दों

बि टि सिनिफ्राय़ गोबांथार अबर' सुबुं थानाय गामिफोरखौ बोखारनो अबर' सुरक्सा समिटिनि थिसन्नाय गसरा गोजौसिन बिजिरसालिजों नेवसिगार जाबाय

कक्राझारः जगेस्वर कलिताआ दैदेन्नाय अबर' सुरक्सा समिटिनि बर'फोरनि हेंथायै मोनसे नाजानाया फेलें जानायनि रोखा खौरांखौ मैया मोन्नो हादों। बर'फोरनि हेंथायै जुजिनो थाखाय बि टि ए डि ओन्सोलाव थानाय बर' नङै हारिफोरखौ लानानै अबर' सुरक्सा समिटि मुंनि आफादखौ दानाय जादोंमोन। अबर' सुरक्सा समिटिनि जथुमआव मैया मोनसे रोखा खौराङाव फैबायदि-अबर' सुरक्सा समिटिनि गोबांथार अबर' हारिफोर थानाय गामिफोरखौ बि टि ए डिनिफ्राय बोखारनो एबा दानख'नो थिसन्नाय मोनसे पि आइ एल गसरआ गोजौसिन बिजिरसालिजों नेवसिगार जाबाय। बाक्सा जिल्लानि सालबारि महकुमानि सिङाव थानाय चर्ना बाजारआव खुंथाय अबर सुरक्सा समिटि, बि टि ए डिनि जथुमाव अबर' युब परिषदनि आफागिरि गलाम मुस्तापा आरो फोसावदिं नेहाथारि ज्यतिस दासआ अबर' सुरक्सा समिटिनि बे गसरआ नेवसिगार जानायखौ राज्योयारि महरै फोसावनानै होयो। बिसोरो फोरमायदोंदि-बि टि ए डि ओन्सोलाव गोबांथार अबर' सुबुंफोर थानाय गामिफोरखौ बि टि ए डि ओन्सोलनिफ्राय दानख'नो एबा बोखोरनो थाखाय थिसन्नाय पि आइ एल गसरआ गोजौसिन बिजिरसालिजों नेवसिजाबाय। 50 जौखोन्दोनि खम बर' सुबुंफोर थानाय गामिफोरखौ बि टि ए डिनिफ्राय बोखारनाय बि टि सि गोरोबथाखौ सिफायनाय बायदि दाबिनि पि आइ एल गसरखौ भारतनि गोजौसिन बिजिरसालिआ नायबिजिरदोंमोन। नाथाय अबर' सुरक्सा समिटिया माखासे फोरमायथि आरो फोरमान होनो हायैआव बे गसरआ गोजौसिन बिजिरसालिजों नेवसिगारजादों। अबर' सुरक्सा समिटिनि आफादगिरि जगेश्वर कलिताआ बैफोर गासै जाथायनि खौरांखौ लाखोमानानै सिरियै गंस्रिनानै दं। जगेश्वर कलिताआ बैफोर गासै जाथायखौ दोनखोमानानै गोजौसिन बिजिरसालिया गसरनि सायाव नायबिजिरगासिनो दं होन्नानै अबर' राइजो-राजाफोरनो नंखाय खौरां होगासिनो दं होन्नानैबो गलाम मुस्तापा आरो ज्यतिष दास मोनहा रोखा फोरमायनानै होदों। अबर' सुरक्सा समिटि आफाद आरो बे आफादनि दैदेनगिरि जगेश्वर कलितानि बे आफादनि दैदेनगिरि जगेश्वर कलितानि सायाव अबर' राइजो-राजाफोरा रागा जोंखांदों होन्नानैबो बिसोरो फोरमायदों। बि टि ए डिआव थानाय अबर' राइजो राजानि मिजिंखौ थेर-बेथेर खालामनाय बे खौरांआ अबर' राइजो-राजाफोरनि गेजेराव मैखोम फिनजाथाय सोमजिहोदों। गोजौसिन बिजिरसालियाव नेवसिगारजानाय गसर 168/2015 नि सोमोन्दै सासे बिजिरगिरया टेलिफननि गेजेरजों सावरायनायनि रेकर्डिंनि गेजेरजों रोखा फोरमान मोनोदि-जगेश्वर कलिताया अबर' राइजो-राजाफोरखौ नंखाय खौरांजों थगायनानै दोनबोदों होन्नानैबो गलाम मुस्तापा आरो ज्यतिष दास मोनहा फोरमायदों।

चिराङाव सासे एन डि एफ बि (सं)नि सोद्रोमा हमनो मोन्दों

कक्राझारः मिरु सरकारनि नख'र मन्थ्रिया संबिजित हान्जा एन डि एफ बिनि हेंथायै अपारेसन अल आउट फोसावनायनि गेजेरजों रैखाथि हान्जाफोरा गोख्रों सं दान्नायनि जाउनाव सानफा साफायै एन डि एफ बि मावथि फारियाफोरखौ हमनो मोनगासिनो दङ। बिनिनो मोनसे बिदिन्थि महरै चिरां जिल्लायाव बावैसो साननि सिगां सासे एन डि एफ बि सोद्रोमा लिबाव उरफे लुफाव (35)खौ पुलिसआ हमनो मोन्दों। हमनो मोन्नाय सोद्रोमाजों लोगोसे गंसे एके 56 गर जिगु गोथां गुलि, गंसे मेगजिनफोरखौ मोनफायो। बेराफारसेथिं, हमजानानै रुनिखाटा पुलिस थानायाव सेबजानाय एन डि एफ बि सोद्रोमाया खौरां बिजोङाव मिथिहोनाय बायदिब्ला हाग्रा ओन्सोलाव सिरियै बादा खालामनानै थानाय एन डि एफ बि सोद्रोमाफोरा आदारनि आंखाल लोगोसे बायदि बेरामजों मोगा-मोगि जानांनानै मुलिफोरनि आंखाल जानायाव एबा बैफोर सहायथाव नङै जेंनाफोरखौ एरायनानै लानो थाखाय गाव खारखुमाबोनायनि बागै फोरमायथिनायनि अनगायैबो गावजों लोगोयाव गुबुन सासे एन डि एफ बि सोद्रोमा बिरन नार्जारी मुंनि एन डि एफ बिआबो लोगोसेयैनो खारखुमाबोनायनि बाथ्राखौ फोरमायथिदों। बेराफारसेथिं, एन डि एफ बिनि गोजौ थाखोनि दैदेनगिरिफोरा बबे थावनियाव थानो हाथाव बिनि बागै मिथिहोनाय सुलुंखौ बिथा खालामनानै पुलिस आरो रौनिया हान्जाया मानास हाग्रा ओन्सोलाव गोख्रों सं दान्नायखौ खालामदों होन्नानै सुलुङाव मिथिनो मोन्दों।

Up to 8th September 2015

Source: https://www.facebook.com/BodolandSansri/?fref=ts